**Rijeka, 12. prosinca, 2019.g.**

**OBJAVA ZA MEDIJE**

**KONCERTOM *RIJEKA, MOJ GRAD* POD ZASTAVOM EUROPSKE PRIJESTOLNICE KULTURE RIJEKA ŠIRI PORUKU LUKE RAZLIČITOSTI**

*Još je samo četiri dana ostalo do koncert Rijeka, moj grad, glazbenog druženja s građanima na kojem će biti predstavljen i najznačajniji dio kulturno-umjetničkog programa Europske prijestolnice kulture*

**U ponedjeljak, 16. prosinca** na **Trgu 128. brigade HV-a s početkom u 19 sati**, **Rijeka – Europska prijestolnica kulture i Novi list**, uoči 2020. godine kada grad nosi titulu Europske prijestolnice kulture, a Novi list slavi 120. godina postojanja, organiziraju **glazbeno druženje s građanima** – ***Rijeka moj grad***, koje će okupiti brojne riječke glazbenike, a **građanima će se predstaviti najznačajniji dio kulturno - umjetničkog programa** koji će se u Rijeci održati iduće godine.

Građani Rijeke imaju zaista mnogo razloga za ponos, budući da je **Rijeka prvi hrvatski grad koji nosi titulu Europske prijestolnice kulture**, čime se upisuje na mapu europskih gradova koji su do sada nosili taj naslov, poput, primjerice, Marseilla, Graza, Dublina, Liverpoola, Atene, Roterdama, Genove i brojnih drugih gradova.

**Podjela zastava Europske prijestolnice kulture**

Za koncert *Rijeka, moj grad*, **pripremljeno je 2000 EPK zastava, simbola kojim će tijekom 2020. godine biti obilježen grad** **i koje će biti podijeljene građanima s pozivom da iz izvjese na vidljiva mjesta i time ponosno iskažu kako pripadaju jedinstvenoj Rijeci – Luci različitosti** koja će se tijekom iduće godine Europi predstaviti kao otvoren i moderan grad koji njeguje vrijednosti prihvaćanja, solidarnosti i slobode.

**Zastave će na kućicama postavljenima na Trgu 128. brigade** građanima tijekom trajanja koncerta **dijeliti volonteri kojima će se pridružiti i riječki gradonačelnik Vojko Obersnel, direktorica RIJEKE 2020 Emina Višnić i predsjednica uprave Novog lista, Ankica Kruljac.**

Tijekom 2020. godine **građani Rijeke i okolice postaju ambasadori Hrvatske pred europskom kulturnom publikom**, budući da će **tijekom iduće godine biti izvedeno više od 600 programa**, a **obnavljaju se i zgrade i objekti u Rijeci koji će biti namijenjeni kulturi i koji ostaju kao naslijeđe Europske prijestolnice kulture.**

„Građani Rijeke imaju mnogo razloga za ponos, pa se tako nadam da će zastave koje će im biti podijeljene osvanuti na pročeljima zgrada, balkonima i prozorima. Ovaj koncert posvećujemo Riječanima i to je naša zajednička proslava iščekivanja 2020. godine“, istaknula je direktorica RIJEKE 2020, **Emina Višnić**.

Osim zastava **na koncertu će biti podijeljene i informativne brošure o EPK projektu koje je RIJEKA 2020 izradila u suradnji s Novim listom, dok će Novi list građanima podijeliti nekoliko stotina primjeraka reizdanja prvog broja Novog lista, od 2. siječnja 1900. godine.**

„Kroz 120 godina postojanja Novog lista pratili smo sve važne događaje u Rijeci, a Europska prijestolnica kulture je zasigurno jedan od tih važnih događaja. Drago mi je što ćemo naš veliki 120. rođendan proslaviti u srcu grada zajedno s našim čitateljima, a vjerujem da će reizdanje prvog broja Novog lista iz 1900. godine mnogima biti draga memorabilija “, rekla je direktorica marketinga Novog lista, **Silvija Gerc Vodopija**.

**Koncert prepoznatljivih riječkih bendova**

Na koncertu koji je u **potpunosti besplatan** za posjetitelje nastupit će riječki super band **Ri-Val, Let 3, turisti, Nord i Gerila.**

**Ri-Val se ponovno okupio nakon 22 godine**, i uoči godine u kojoj Rijeka nosi titulu Europske prijestolnice kulture ispjevao pjesmu ***Moj grad***, koja u sebi nosi tipičan riječki rock zvuk. **Riječ je o intimnoj i nenametljivoj, ali snažnoj pjesmi koja nosi vrijednosti koje veliki dio Riječana osjeća i živi.** To su vrijednosti po kojima je Rijeka prepoznata izvan granica grada, od ostatka građana Rijeke, a Ri-Val koji već 30 godina svjedoči o trenucima koji su važni za Rijeku i regiju, prepoznao je trenutak Europske prijestolnice kulture kao takav i okupili su se kako bi ga obilježili na način na koji najbolje znaju – glazbom.

Glazbu i stihove pjesme potpisuje 'dobri duh riječke rock scene' **Vlado Simcich Vava**, dok je autor aranžmana **Darko Terlević**.

„Protekla tri mjeseca dok smo snimali pjesmu, a kasnije i spot intenzivno smo se družili i iskoristiti ću još jednom priliku da se zahvalim svim kolegama i prijateljima što su se odazvali pozivu i drago mi je da se priča Ri-Vala održala i nakon 30 godina“, rekao je **Vlado Simcich Vava** dok je **Dražen Terlević** istaknuo važnost Ri-Vala za generacije koje su odrastale 80-ih i 90-ih godina. „Zahvaljujem se Vavi što mi je pružio mogućnost napraviti aranžman za ovu pjesmu i mislim da je sjajno što je još jednom okupio dobru riječku glazbenu ekipu“, rekao je Terlević.

„Ri-Val je više od same muzike, s godinama smo na neki način postali obitelj. To je jedna neprocjenjiva priča i iako smo si kao kolege konkurencija, kroz sve ove godine nas je pratila međusobna solidarnost i uvijek mi je drago vidjeti sve te ljude. Ovaj koncert Leta 3 u Rijeci bit će naš posljednji nastup prije objavljivanja novog albuma i publici donosimo presjek naših najdražih pjesama“, kazao je **Zoran Prodanović Prlja**.

Publika na koncertu imat će priliku **premijerno pogledati i videospot za pjesmu *Rijeka, moj grad***, koji je snimljen pod redateljskom palicom **Radislava Jovanova Gonza**.

Također, na događanju će biti prikazana i **kratka video animacija koja će predstaviti najznačajnije dijelove programa Europske prijestolnice kulture za 2020. godinu.**

**Svečano otvorenje Europske prijestolnice kulture u Rijeci održat će se 1. veljače 2020. godine** u riječkoj luci, koja čini identitetsku točku ovog grada.

**Naslijeđe Europske prijestolnice kulture**

Zahvaljujući tituli Europske prijestolnice kulture, **Rijeka nakon 2020. godine ostaje trajno upisana na mapi Europskih prijestolnica kulture** čiji građani čitavu Europu osjećaju svojim domom. Važnost projekta očituje se i u **obnovljenim zgradama i kulturnoj sadržaju** koji nastaje u novom kvartu kulture Benčić. Palača šećera postaje novi dom Muzeja grada Rijeke, a stalni izložbeni postav donosi priču o uzbudljivoj riječkoj povijesti. Na prostoru cijelog Kvarnera ostaju trajne skulpture svjetskih, europskih i hrvatskih umjetnika koje čine novu kulturno-turističku rutu. U Rijeci se kao prva u Hrvatskoj otvara i Dječja kuća koja će nastaviti radili na razvoju kreativnosti djece kroz projekte poput magazina za djecu Brickzine i dječji festival Tobogan.

Festivali, izložbe, predstave i koncerti nastavljaju se organizirati i nakon 2020. godine jer su u EPK projektu provedene brojne edukacije iz područja organizacije kulturnih događanja u kojima je znanja, vještina i iskustva stekao veći broj zainteresiranih pojedinaca. Sveučilište u Rijeci pokreće nove studijske programe koji će snažno utjecati na budućnost kulture u Rijeci. Rijeka će i nakon 2020. biti domaćin mnogima međunarodnim konferencijama i uglednim stručnjacima iz područja kulture, umjetnosti i kreativnih industrija. Takva događanja donosit će nova znanja i ideje čitavoj riječkoj kulturi, mladim ljudima i studentima te sveučilišnoj zajednici. Poduzetnici spremni na ulaganja u kulturne projekte okupljeni u Poslovni klub PartneRi predstavljaju trajni model financijskog povezivanja poduzetničkog i kulturnog sektora.

I konačno, **svi građani Rijeke i okolice koji su se u EPK projekt uključili, Rijeku čine aktivnim gradom i ta iskra ne može se ugasiti nakon 2020.**

Stanovnici Rijeke i njezine okolice svojom uključenošću u projekt Europske prijestolnice kulture dokazuju da predstavljaju nepresušan izvor dinamičnog života koji stremi budućnosti ne zaboravljajući vrijednosti koje ih čine različitima i koje ih u različitostima čvrsto povezuju.